Publikované pred rokom: 28.11.2014 / Redakcia , čítaní: 77
Minister školstva Juraj Draxler dnes v Banskej Štiavnici udelil vyznamenania za mimoriadny prínos v oblasti vedy a techniky - Cenu Samuela Mikovíniho. Oceňovanie pokračovalo seminárom o patentoch Jozefa Murgaša pre odbornú aj laickú verejnosť. Informovala o tom hovorkyňa rezortu školstva Martina Slušná.
Veľkú medailu Samuela Mikovíniho za celoživotné dielo v oblasti vedy a techniky udelil minister Richardovi Kvetňanskému za zásluhy o rozvoj vedy v oblasti neuroendokrinných regulácií za stresu a za mimoriadnu publikačnú aktivitu a citovanosť jeho prác. Malú medailu Samuela Mikovíniho za prínosy v oblasti vedy a techniky v zahraničí udelil Jánovi Tkáčovi za úspešné riešenie projektov v oblasti vývoja zariadení na diagnostiku rakoviny a v oblasti bionanotechnológií. "Týmto ocenením vyjadrujeme vďaku vedcom, ktorí trpezlivo, častokrát aj v nie celkom adekvátnych podmienkach, tvoria významné hodnoty, rozvíjajú našu spoločnosť, posúvajú ľudstvo dopredu," povedal počas udeľovania vyznamenaní minister Draxler. Zároveň dodal, že rezort pod jeho vedením pripraví nový systém verejných ocenení špičkových vedcov.
"Cieľom je posilniť mediálne pokrytie a zvýšiť spoločenskú prestíž cien, ktoré udeľujeme. Verejnosť musí vedcov spoznávať cez komunikačné aktivity aj prostredníctvom takýchto podujatí a prostredníctvom takýchto ocenení," dodal. Minister zároveň udelil Pamätný list ministra školstva udeľovaný mladým pracovníkom výskumu a vývoja do 35 rokov. Toto ocenenie získala Jana Šimeg Veterníková za výskum konštrukčných materiálov pre novú generáciu jadrových reaktorov.
Druhý ročník udeľovania Ceny Samuela Mikovíniho sa konal v priestoroch Slovenského banského múzea v Banskej Štiavnici. Samuel Mikovíni vytvoril pred viac ako dva a pol storočím unikátny banský vodohospodársky systém, ktorý je vo svojej podstate zachovaný dodnes. Jeho systém vodných nádrží - tajchov, ktorým definitívne vyriešil otázku energetickej základne baníctva v banskoštiavnickom rudnom revíri, sa zachoval vo svojej podstate dodnes.
Zdroj: SITA